
1. Innledning 
Norge har inngått avtale med Canada om ungdomsutveksling. Intensjonen med avtalen er at statsborgere fra de to landene skal kunne oppholde seg i det andre landet for å skaffe seg høyere utdanning, arbeidserfaring eller praksis på en arbeidsplass, og for å bedre sine kunnskaper om det andre landets språk, kultur og samfunn. Avtalen opererer med fem kategorier som gjenspeiler hva som skal være formålet med oppholdet. Som følge av avtalen har Norge forpliktet seg til å legge til rette for at canadiske borgere kan få tillatelse til opphold i Norge i tråd med avtalens intensjoner.

Hjemmel for arbeidstillatelse til dette formålet er gitt i utlendingsforskriften § 4a annet ledd bokstav e. Denne bestemmelsen gir etter sin ordlyd en videre adgang til å arbeide i Norge enn avtalen med Canada legger opp til. Dette innebærer altså at canadiske borgere gis en videre rett til arbeidstillatelse i Norge enn det Norge er forpliktet til etter avtalen.

Denne utvidede retten gjelder for det første ved at det alltid gis generell arbeidstillatelse selv om oppholdstillatelse eller begrenset arbeidstillatelse i visse tilfeller ville være tilstrekkelig. Videre gis det adgang til sammenhengende opphold i Norge i to år på grunnlag av samme formål, selv om avtalen legger opp til at det skal være en karantenetid mellom to oppholdsperioder, og at de to oppholdsperiodene ikke kan ha samme formål.

Fordi det kan gis generell arbeidstillatelse i til sammen to år uten hensyn til hvilket av de i avtalen angitt formål som påberopes, gjøres det ikke en nærmere vurdering av hvilket av de fem formålene søkeren faller inn under. 

2. Vilkår for tillatelse 

Avtalen oppstiller ulike vilkår til utlendingen og formålet med vedkommendes opphold i Norge.
2.1. Krav til utlendingen 

Det er et vilkår for arbeidstillatelse i Norge, at utlendingen er canadisk statsborger bosatt i Canada. 

Utlendingen må ha fylt 18 år og ikke være eldre enn 35 år (det vil si ikke fylt 36 år), på søknadstidspunktet. 

Det må ikke foreligge forhold som kan gi grunn til å nekte utlendingen opphold i Norge, for eksempel begrunnet ut fra at det foreligger en bort- eller utvisningsgrunn jf. utlendingsloven kapittel 5. 

2.2. Formålet med oppholdet
Avtalen oppstiller fem alternative kategorier knyttet til formålet med oppholdet i Norge. Det er et vilkår for arbeidstillatelse at søkeren faller inn under én av disse kategoriene.

2.2.1. Arbeidspraksis


Personer med høyere utdanning som ønsker å skaffe seg ytterligere opplæring gjennom et arbeidsforhold, og øke sine kunnskaper om landets språk samfunn og kultur, kan få arbeidstillatelse i henhold til avtalen. Med høyere utdanning menes utdanning på universitets- eller høgskolenivå. 

2.2.2. Studier
Studenter som ønsker å gjennomføre en del av sine studier ved et universitet eller høgskole i Norge kan få arbeidstillatelse i henhold til avtalen. Studieoppholdet må ligge innenfor rammen av en avtale inngått mellom høyskoler eller universiteter om studier og praksis.

2.2.3. Hospitering

Personer som skal hospitere ved en bedrift i Norge som et ledd i sine studier eller opplæring, kan få arbeidstillatelse i henhold til avtalen. Med hospitering menes både lønnet og ulønnet arbeid.

2.2.4. Feriejobb

Studenter som ønsker å ta arbeid i Norge under ferie fra universitetet eller høgskolen i hjemlandet, kan få arbeidstillatelse i henhold til avtalen.

2.2.5. Turist

Arbeidstillatelse kan også gis når det primære formålet med oppholdet i Norge, er å være turist. Under oppholdet kan utlendingen ta arbeid for å supplere sin økonomi. Det stilles ikke ytterligere krav til arbeidsforholdets art eller omfang, til tross for at avtalen legger opp til det kun kan tas tilfeldig arbeid.

2.3. Lønn- og arbeidsvilkår

Arbeidstillatelse i henhold til utlendingsforskriften § 4a annet ledd bokstav e er unntatt fra de generelle kravene til lønns- og arbeidsvilkårene som følger av utlendingsforskriften § 2.

2.4. Underhold, returbillett, forsikring

Utlendingen som omfattes av avtalen, må kunne dokumentere sikret underhold for den første tiden av oppholdet. Med den første tiden av oppholdet, menes her en periode på inntil tre måneder.

Kravet til underhold anses oppfylt dersom utlendingen kan dokumentere midler som tilsvarer det beløpet som følger av Statens lånekasse for utdanning sine satser om studielån for høyere utdanning. Informasjon om Lånekassens satser er gitt i vedlegg 1. Underholdskravet for den første tiden av oppholdet kan også dekkes ved hjelp av lønninntekt under oppholdet i Norge. Det må da dokumenteres at søkeren har konkret arbeidstilbud fra første dag av oppholdet.

Utlendingen må dokumentere at han/hun har returbillett, eller tilstrekkelig økonomiske midler som er ment å brukes til returbillett. 

Utlendingen må ha forsikring tegnet i hjemlandet, som blant annet dekker utgifter forbundet med eventuell innleggelse på sykehus og hjemsendelse. Forsikring skal være gyldig under hele oppholdet i Norge.
3. Tillatelsens innhold og varighet
3.1. Innhold

Arbeidstillatelse gis med hjemmel i utlendingsforskriften § 4a annet ledd bokstav e.

Arbeidstillatelsen gir generell adgang til å ta arbeid. 

Arbeidstillatelsen danner ikke grunnlag for bosettingstillatelse, jf. utlendingsforskriften § 4a tredje ledd. Tillatelsen kan danne grunnlag for familiegjenforening, jf. utlendingsforskriften § 22 tredje ledd.

3.2. Varighet

Første gangs tillatelse gis for ett år, jf. utlendingsforskriften § 15 fjerde ledd, men likevel ikke utover det tidsrom det er søkt om tillatelse for, jf. § 15 femte ledd.

4. Søknadsprosedyren
4.1.
Søknadssted
Arbeidstillatelse skal som hovedregel være gitt før utlendingen reiser inn i Norge, jf. utlendingsloven § 6, jf utlendingsforskriften § 10 første ledd. Unntatt herfra er utlending som har slik kompetanse som er nevnt i utlendingsforskriften § 3 annet ledd bokstav a og e, når vedkommende for øvrig har rett til å oppholde seg i Norge i inntil tre måneder uten tillatelse, jf. utlendingsforskriften § 10 annet ledd bokstav a. 

Dersom utlendingen ikke har adgang til å fremme søknad i Norge, jf. utlendingsforskriften § 10 annet ledd bokstav a, skal søknaden fremmes ved norsk utenriksstasjon i Canada.

4.2. Dokumentasjonskrav

Søknaden om første gangs arbeidstillatelse skal fremmes på eget skjema kalt Søknad om første gangs arbeids- og oppholdstillatelse. Skjemaet er tilgjengelig på Utlendingsdirektoratets nettsider (www.udi.no), hos politiet og ved utenriksstasjonene. 

Kopi av gyldig pass skal vedlegges.

Det må også vedlegges dokumentasjon på sikret underhold, midler til hjemreise og sykeforsikring.

I tillegg må det sannsynliggjøres hvilket formål utlendingen har med oppholdet i Norge. Som hovedregel legges søkerens egne opplysninger til grunn.

4.3. Gebyr

For å få behandlet søknaden om arbeidstillatelse skal det i forbindelse med innlevering av søknaden betales et behandlingsgebyr, jf. utlendingsloven § 159, jf. utlendingsforskriften § 197a.
5. Vedtaksmyndighet

Vedtak om første gangs arbeidstillatelse treffes av Utlendingsdirektoratet, jf. utlendingsforskriften § 13 første ledd.

6. Fornyelse

6.1. Vilkår for fornyelse

Arbeidstillatelse i medhold av utlendingsforskriften § 4a annet ledd bokstav e kan fornyes, jf. §§ 4a fjerde ledd og 35, forutsatt at vilkårene i 4a annet ledd bokstav e fortsatt er oppfylt. Tillatelse etter denne hjemmelen kan likevel ikke gis utover 2 år til sammen. 

Det presiseres at det ikke stilles krav til at utlendingen oppholder seg utenfor riket mellom to perioder med tillatelse etter denne bestemmelsen, selv om avtalen inneholder et slikt krav. Det stilles heller ikke krav om at søkeren må sannsynliggjøre at fortsatt opphold eventuelt har et annet formål enn det opprinnelige, selv om avtalen inneholder et slikt vilkår.

6.2. Søknadsprosedyre

Søknad om fornyelse fremmes på eget skjema kalt Søknad om fornyet arbeids- og oppholdstillatelse. Skjemaet er tilgjengelig på Utlendingsdirektoratets nettsider (www.udi.no), hos politiet og ved utenriksstasjonene. Søknaden leveres til politiet i det distriktet der søkeren har sitt faste opphold, jf. § 40. 

6.3. Vedtaksmyndighet ved fornyelse

Søknader om fornyelse av arbeidstillatelse i henhold utlendingsforskriften § 4a annet ledd bokstav e avgjøres som hovedregel av Utlendingsdirektoratet, jf. § 41 første ledd.   

Politiet er imidlertid tildelt myndighet til å innvilge fornyelse av arbeidstillatelse i henhold til avtalen dersom det ikke er tvil om at vilkårene er oppfylt, jf. § 41 annet ledd.

7. Klage

Avslag på søknad om arbeidstillatelse i henhold til utlendingsforskriften § 4a annet ledd bokstav e kan påklages etter reglene i forvaltningsloven kapittel 6. Klagen skal leveres til den instans som underrettet søkeren om vedtaket (norsk utenriksstasjon eller politiet).   

8. Tilbakekall av arbeidstillatelse, jf. utlendingsloven § 13
Arbeidstillatelse i henhold til § 4a annet ledd bokstav e kan tilbakekalles dersom utlendingen i søknaden mot bedre vitende har gitt uriktige opplysninger eller fortiet opplysninger av vesentlig betydning for vedtaket, eller dersom det ellers følger av alminnelige forvaltningsrettslige regler, jf utlendingsloven § 13 og utlendingsforskriften § 50.

